63-årige Per Hurup Bach kan godt mærke på sin krop, at han har arbejdet som tømrer, siden han var 16 år gammel.

De har slidt og slæbt, og så skal det ikke lyde som en byrde, som vores generation skal dække. De har dækket min uddannelse og min SU, så jeg har ikke noget imod at skulle betale for, at de også får en værdig alderdom, siger hun. Mona Shargbin, nyuddannet læge

- Når jeg vågner om morgenen, er jeg øm. Så skal man lige i gang igen. Det afhænger meget af, hvad jeg laver, hvor jeg har ondt.

- Hvis jeg går og ordner gulv, får jeg ondt i ryggen, går jeg og laver gips og lofter, så er det mere arme og skuldre, siger Per Hurup Bach, da DR Nyheder møder ham i en lejlighed i Aalborg, som han er ved at renovere.

- Jeg har været heldig med at gå og renovere byejendomme de sidste mange år. Det er mere skånsomt, fordi det er afvekslende arbejde og ikke udelukkende for eksempel er tagarbejde eller gulvarbejde, siger Per Hurup Bach.

Til januar næste år går Per Hurup Bach på efterløn. Han fylder 64 år til november, og så synes han, det er passende at sige stop.